Vyf dood toe woonstel brandŉ Familielid van die oorledenes het die brand glo gestig (Foto: KZN VIP Protection Services, Facebook) Vyf mense, onder wie ŉ driejarige, is dood toe ŉ brand Maandagoggend by ŉ woonstel in Phoenix, KwaZulu-Natal, ontstaan het. Volgens brig. Jay Naicker, polisiewoordvoerder, ondersoek die polisie ŉ saak van brandstigting en moord ná die brand na bewering deur een van die inwoners van die woonstel gestig is. Dit volg nadat ’n rusie glo tussen die inwoners van die woonstel uitgebreek het. Naicker sê die polisie is net na 03:00 na die brandende woonstel in Kidstone Place, Phoenix, ontbied. “Sewe inwoners het daarin geslaag om ongedeerd uit die woonstel te ontsnap, terwyl vyf – tussen die ouderdomme van drie en 37 jaar – in die brand omgekom het,” bevestig Naicker. Volgens Naicker is die polisie op soek na ŉ 57-jarige inwoner – ŉ familielid van die oorledenes – wat met die brandstigting verbind kan word.